RESOLUCIÓN do 7 de xuño de 1996, da Delegación Provincial de Pontevedra, pola que se dispón o rexistro, depósito e publicación no Diario Oficial de Galicia do convenio colectivo da empresa Gefco España, S.A.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 02/08/1996

O expediente do convenio colectivo para a empresa Gefco España, S.A., que tivo entrada nesta delegación provincial o día 5-6-1996, subscrito en representación da parte económica por unha representación da empresa, e da parte social, polo comité de empresa, en data do 29-5-1996, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo, e Real decreto 2412/1982, do 24 de xullo, sobre traspaso de funcións e servicios da Administración do Estado á Comunidade Autónoma de Galicia en materia de traballo, esta delegación provincial,
ACORDA:
Primeiro.-Ordena-la súa inscrición no libro de rexistro de convenios colectivos de traballo desta delegación provincial e a súa notificación ás representacións económica e social da comisión negociadora.
Segundo.-Ordena-lo seu depósito no Servicio de Relacións Laborais, Sección de Mediación, Arbitraxe e Conciliación.
Terceiro.-Dispoñe-la súa publicación no Diario Oficial de Galicia.
Vigo, 7 de xuño de 1996.
Antonio Coello Bufill
Delegado provincial de Pontevedra
X Convenio colectivo para a provincia de Pontevedra
Gefco España, S.A.
TÍTULO I
Disposicións xerais
Artigo 1º.-Partes contratantes.
O presente convenio colectivo foi negociado e subscrito pola empresa Gefco España, S.A. e o comité de empresa dos centros de traballo da provincia de Pontevedra, co ámbito territorial e personal que se indica a continuación.
Artigo 2º.-Ámbito territorial.
De acordo co establecido no artigo 83.1º do R.D. lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, o ámbito territorial do convenio é o dos centros de traballo da empresa Gefco España, S.A. existentes na provincia de Pontevedra.
Artigo 3º.-Ámbito persoal.
O convenio afecta á totalidade do persoal pertencente ó cadro de persoal dos centros actualmente existentes na provincia de Pontevedra, coas excepcións que a normativa vixente prevé.
Con respecto ó persoal con contrato de duración determinada, seralle de aplicación o presente convenio colectivo, excepto naqueles aspectos del que colisionen coa temporalidade dos ditos contratos.
Artigo 4º.-Vixencia.
O convenio entrará en vigor para tódolos efectos o día 1 de xaneiro de 1996. Terá vixencia dun ano, expirando o 31 de decembro de 1996.
Artigo 5º.-Prórroga e denuncia.
Este convenio prorrogarase pola tácita de ano en ano, de non mediar denuncia expresa por escrito dunha parte ante a outra, con dous meses de antelación ó seu vencemento.
Artigo 6º.-Condicións e compensacións de melloras.
As condicións contidas neste convenio establécense co carácter de mínimas.
Tódalas melloras que se implanten por normas legais ou outras serán compensables e absorbibles ata onde alcancen cos aumentos e melloras existentes ou que poidan establecerse no futuro, sempre que en cómputo anual a suma das condicións do convenio sexan máis beneficiosas.
Artigo 7º.-Comisión paritaria.
En cumprimento do disposto no artigo 85.2º apartado e) do R.D. Lei 1/1995, do 24 de marzo, crearase unha comisión paritaria para interpretación do convido a partir da entrada en vigor deste convenio, integrada por dous representantes da empresa e dous vocais titulares do comité de empresa.
A propia comisión establecerá as normas do seu funcionamento.
TÍTULO II
Persoal
Artigo 8º.-Cadros de persoal.
A empresa dará a coñecer no transcurso do mes de marzo de cada ano un rexistro de persoal ó servicio dela, ordenado polo seu número e facendo consta-los seguintes datos: nome e número do traballador, categoría laboral e a súa antigüidade na empresa.
Unha copia deste rexistro seralle entregada ó comité de empresa. Estes datos referiranse á situación laboral e profesional dos traballadores o 1º de xaneiro de cada ano de publicación do rexistro.
Artigo 9º.-Persoal de novo ingreso.
Ó persoal de novo ingreso faráselle un contrato de traballo por escrito, debendo quedar no seu poder unha copia del.
Os períodos de proba para o persoal de novo ingreso serán os seguintes:
-Titulados: 6 meses.
-Técnicos: 3 meses.
-Administrativos: 1 mes.
-Subalternos: 1 mes.
-Mozos e especialistas: 15 días.
Artigo 10º.-Categorías.
O persoal de Gefco España, S.A. estará encadrado nas categorías profesionais que se determinan a continuación e de acordo coas funcións que desenvolvan:
Grupo 1. Persoal administrativo.
-Xefe de 1ª administrativo.
-Xefe de 2ª administrativo
-Oficial de 1ª administrativo.
-Oficial de 2ª administrativo.
-Auxiliar administrativo.
Grupo 2. Técnicos.
-Xefe 1ª de organización.
-Xefe 2ª de organización.
-Técnico 1ª de organización.
-Técnico 2ª de organización.
-Auxiliar de organización.
Grupo 3. Persoal de movemento.
-Xefe de tráfico de 1ª.
-Encargado xeral.
-Xefe de tráfico de 2ª.
-Encargado de almacén.
-Capataz.
-Conductor.
-Auxiliar de almacén e especialista.
-Mozo.
Grupo 4. Titulados.
-Titulados de grao superior.
-Titulados de grao medio.
Ademais das diferentes categorías anteriormente descritas, a empresa poderá crear outras non incluídas e que supoñan unha adaptación ás súas características.
Artigo 11º.-Traslados.
Observarase a normativa legal vixente, excepto que a empresa non fará uso do dereito de sanciona-las faltas moi graves co traslado forzoso a distinto centro de traballo que supoña cambio de domicilio.
Artigo 12º.-Ascensos.
Observarase o disposto no Estatuto dos traballadores, coas seguintes puntualizacións:
Ascensos automáticos:
-Auxiliar administrativo a oficial de 2ª administrativo, un ano.
-Auxiliar de organización a técnico de 2ª de organización, un ano.
A empresa poderá optar por ascende-los traballadores á categoría superior inmediata, segundo o rendemento obtido na categoría inferior. As categorías que impliquen exercicio de autoridade ou mando e as de especial confianza da empresa serán de libre designación por esta.
Artigo 13º.-Organización do traballo.
A organización do traballo correspóndelle á dirección da empresa, sen prexuízo das competencias que o artigo 64 da Lei do Estatuto dos traballadores lle confire ó comité de empresa.
TÍTULO III
Réxime de traballo
Artigo 14º.-Xornada laboral.
Establécese que a xornada será a mesma en horas efectivas de traballo en cómputo anual para todo o persoal.
O número de horas efectivas de traballo en cómputo anual será de mil setecentas cincuenta e dúas horas.
Artigo 15º.-Horario.
A distribuición diaria das horas de traballo indícase no calendario laboral para centros de traballo da provincia de Pontevedra nos anexos deste convenio.
Artigo 16º.-Vacacións.
O período de vacacións será de trinta días naturais.
Artigo 17º.-Prima de presencia.
Co obxecto de prima-la presencia continuada no traballo, establécese a prima de presencia para tódolos traballadores da empresa, con suxeición ós seguintes criterios:
1. A prima devengarase por meses naturais completos en situación de alta no cadro de persoal.
2. O traballador que non tivese ausencia ó traballo durante o mes percibirá unha prima de 3.419 ptas. por cada unha das doce mensualidades ordinarias e que será aboada na nómina correspondente.
Non terán a consideración de ausencias para os efectos desta prima:
As vacacións oficiais.
Os permisos regulamentarios retribuídos.
Os descansos derivados de recuperación voluntaria.
3. Para os traballadores a tempo parcial, a prima mensual calcúlase rateándoa conforme a xornada de traballo pactada.
Artigo 18º.-Prima de puntualidade e asistencia.
É un complemento destinado a premia-la asiduidade e puntualidade ó traballo de todo o persoal.
Fíxase o seu valor en 12.391 ptas./ano para tódalas categorías.
O persoal a quendas rotativas terá ademais un complemento de 24.400 ptas./ano.
As condicións xerais de aplicación da prima de puntualidade e asistencia son as seguintes:
-Considérase para estes efectos como tempo de traballo o así definido no Estatuto dos traballadores.
-Computarase e devengarase por meses naturais, con exclusión de pagas extras e vacacións.
-Cada falta de puntualidade ou asistencia ó traballo, considerada inxustificada, determinará a perda dun 25% da prima do mes correspondente.
-As ausencias ou faltas de puntualidade por I.T. ou permisos regulamentarios non suporán deducción ningunha.
Artigo 19º.-Licencias.
O traballador, logo de aviso ou xustificación, poderá ausentarse do traballo con dereito á totalidade do salario, mailos complementos que puidesen corresponderlle, nos seguintes casos:
-Matrimonio: 15 días naturais.
-Nacemento de fillo: 4 días laborables, que se poderán desfrutar dentro dos sete días seguintes ó nacemento.
-Falecemento: de pais, fillos e cónxuxe do traballador: 5 días naturais.
-De avós, netos e irmáns do traballador: 3 días naturais.
-De pais, avós, netos e irmáns do cónxuxe: 3 días naturais.
-De xenros, noras e cónxuxe do irmán do traballador: 3 días naturais.
-De tíos, irmáns dos pais do traballador ou do seu cónxuxe: 1 día natural.
Se existe necesidade de desprazamento nestes catro últimos casos, corresponderá un día natural máis.
-Enfermidade grave: de pais, fillos e cónxuxe do traballador: ata 3 días naturais (valorando circunstancias en cada caso).
En caso de necesidade de desprazamento corresponderá un día máis.
-De avós, netos e irmáns do traballador: 2 días naturais.
-De xenros, noras e cónxuxe do irmán do traballador: 2 días naturais.
-De pais, avós, netos e irmáns do cónxuxe: 2 días naturais.
Se existe necesidade de desprazamento nestes catro últimos casos, corresponderán dous días naturais máis.
Matrimonio.
-De pais, fillos, irmáns e netos: 1 día natural.
-Traslado de domicilio habitual: 1 día natural.
Cumprimento dun deber público.
-Polo tempo indispensable para o cumprimento dun deber inescusable de carácter público e persoal, con posterior xustificación.
Artigo 20º.-Excedencias.
As excedencias concederanse de acordo co establecido no Estatuto dos traballadores.
A empresa admitirá ó excedente nun prazo de quince días a partir da data en que expire a súa excedencia, sempre que o solicitase dentro do prazo regulamentario e que se encontre en condicións de aptitude para o seu traballo habitual.
Se un traballador, transcorrido como mínimo o 75 % do tempo de excedencia concedido, solicitase o seu reingreso, admitirase a súa solicitude para a primeira vacante que exista na súa categoría.
O comité de empresa poderá reclamar que se lle dea coñecemento dos rexeitamentos que se producisen na solicitude de reingreso dos excedentes.
Artigo 21º.-Xubilación.
Co fin de propicia-la consolidación da empresa e os seus postos de traballo, así como a eventual posibilidade de creación de novos empregos, establécese a xubilación obrigatoria á idade de 65 anos,
tendo en conta que os traballadores da empresa, en xeral, alcanzan a esa idade as condicións para causar dereito á pensión de xubilación co 100 % da base reguladora.
En consecuencia, cumpridos os 65 anos, o traballador causará baixa no cadro de persoal da empresa, salvo que non reúna o tempo mínimo de carencia para causar dereito á pensión de xubilación, caso no que poderá continuar traballando polo tempo indispensable para iso.
TÍTULO IV
Réxime de retribucións
Artigo 22º.-Trienios.
Establécese o criterio de trienios para todo o persoal ó que as normas regulamentarias lle recoñecen o dereito a percibi-la antigüidade e aboarase de acordo co seguinte tipo:
23.834 pesetas/ano por trienio.
O tope máximo a considerar por este concepto será o de nove trienios.
O complemento por antigüidade devengarase a partir do 1º de xaneiro do ano en que se cumpra cada trienio se a data de vencemento é anterior ó 30 de xuño e a partir do 1 de xullo do ano respectivo nos casos en que o vencemento teña lugar no segundo semestre do mesmo.
Artigo 23º.-Horas extraordinarias.
Cando as circunstancias técnicas e productivas así o esixan, a empresa poderá establece-la realización de horas extraordinarias estructurais ata os límites legais (80 horas por traballador e ano).
A posible realización deste tipo de horas extraordinarias estructurais será voluntaria e terá carácter xeral.
A empresa deberalles comunicar ós traballadores afectados a necesidade de traballar en horas extraordinarias cunha antelación suficiente e cando menos deberá efectuarse 24 horas antes do día en que deban realizarse, salvo aqueles casos considerados de forza maior ou para previr ou reparar sinistros e outros danos extraordinarios e urxentes, caso no que se considerará obrigatoria a prestación.
O valor da hora extraordinaria será de 0,83 pesetas por cada 1.000 pesetas do salario anual nos conceptos salario convenio e antigüidade, se é o caso, que individualmente correspondan.
Artigo 24º.-Retribucións extraordinarias.
As pagas extraordinarias que percibirá o persoal serán dúas: paga extra de xullo e paga extra de Nadal, e serán aboadas a razón dunha mensualidade cada unha delas.
Artigo 25º.-Retribucións do persoal.
As retribucións do persoal serán incrementadas nun 3,5% sobre as existentes ó 31-12-1995.
A táboa de retribucións mínimas garantidas para todo o persoal queda coas contías seguintes por categorías:
Grupo 1. Persoal administrativo.
-Xefe de 1ª: 3.126.199 ptas./ano.
-Xefe de 2ª: 2.778.709 ptas./ano.
-Oficial de 1ª: 2.417.783 ptas./ano.
-Oficial de 2ª: 2.222.608 ptas./ano.
-Auxiliar: 1.963.447 ptas./ano.
Grupo 2. Técnicos de organización.
-Xefe de 1ª: 3.126.199 ptas./ano.
-Xefe de 2ª: 2.882.921 ptas./ano.
-Técnico de 1ª: 2.605.039 ptas./ano.
-Técnico de 2ª: 2.361.906 ptas./ano.
-Auxiliar: 2.136.138 ptas./ano.
Grupo 3. Persoal de movemento.
-Xefe de tráfico de 1ª: 3.126.199 ptas./ano.
-Encargado xeral: 3.126.199 ptas./ano.
-Xefe de tráfico de 2ª: 2.778.709 ptas./ano.
-Encargado de almacén: 2.417.783 ptas./ano.
-Capataz: 2.222.608 ptas./ano.
-Conductor: 2.040.175 ptas./ano.
-Auxiliar de almacén e especialista: 1.963.447 ptas./ano.
-Mozo: 1.927.467 ptas./ano.
Grupo 4. Titulados.
-Titulados grao superior: 2.778.709 ptas./ano.
-Titulados grao medio: 2.361.906 ptas./ano.
Artigo 26º.-Revisión salarial.
Se o 31 de decembro de 1996 o IPC do dito ano superase o 3,5 %, tan pronto como se constate fidedignamente tal circunstancia polo Instituto Nacional de Estatísitica, procederase a unha revisión salarial consistente na elevación dos niveis salariais individuais con efectos a partir do mes en que o IPC superase o dito 3,5 % e a súa contía será o exceso entre o IPC real do conxunto de 1996 e o citado 3,5 %.
Os correspondentes novos niveis servirán de base para a negociación de salarios de 1997.
Artigo 27º.-Pagamento de nómina ó persoal.
A liquidación das nóminas ó persoal levarase a efecto mensualmente no derradeiro día hábil de cada mes. Así mesmo establécese como recibo individual de salarios o modelo actualmente vixente.
TÍTULO V
Previsión e política social
Artigo 28º.-Cursos.
Gefcto España, S.A. organizará cursos de perfeccionamento profesional para axudar á formación do persoal dos distintos grupos profesionais que demostren a súa capacidade ou interese en ampliar coñecementos, con independencia do establecido no artigo referente a bolsas de estudio.
Artigo 29º.-Bolsas de estudio.
A empresa concederá anualmente bolsas de estudio por un importe total de 260.000 pesetas.
Atenderanse en primeiro lugar as solicitudes para estudios propios do persoal e no caso de quedar bolsas de estudio sen conceder, estas serán aplicadas ós fillos dos traballadores.
Durante 1996 crearase unha comisión paritaria para a concesión de bolsas de estudio. Estará integrada por dous representantes titulares e dous suplentes designados pola empresa e dous vocais titulares e dous suplentes membros do comité de empresa. A comisión estará presidida por un dos representantes da dirección con voto de calidade.
Artigo 30º.-Seguros de viaxe.
A empresa manterá os seguros de accidentes que actualmente ten establecidos para o persoal que por necesidades de servicio teña que desprazarse a unha localidade distinta da súa residencia habitual.
Artigo 31º.-Axudas sociais.
A todo o persoal se lle concederán prestacións para os seguintes casos:
-Falecemento de productor: 90.000 pesetas.
-Falecemento do cónxuxe: 90.000 pesetas.
-Falecemento de fillo:90.000 pesetas.
-Nupcialidade: 14.000 pesetas.
-Natalidade: 20.000 pesetas.
Así mesmo concederanse axudas nos seguintes casos:
-Psicoterapia, por mes.
-Ortodoncia, por aparello.
-Ortodoncia, por tratamento e mes.
-Dislexia, por mes.
-Por calzado ortopédico.
-Próteses oculares.
-Próteses dentais.
-Internamentos psiquiátricos.
-Medicamentos.
-Subnormalidade e minusvalidez.
-Outros, viaxes fóra da provincia a outros centros do Insalud.
-Enfermidade grave e prolongada.
En tódolos apartados se poderán esixir facturas e diagnósticos.
Artigo 32º.-Vixencia.
Gefco España, S.A. concederá préstamos para a compra, construcción, reparación e acondicionamento da vivenda que se utilice o vaia utilizarse como domicilio familiar cun xuro do 4,5 % anual e a devolver en cinco anos como máximo.
Para iso crearase un fondo de 1.900.000 pesetas.
Durante 1996 crearase unha comisión paritaria para a concesión destes préstamos. Estará integrada por dous representantes titulares e dous suplentes designados pola empresa, e dous vocais titulares e 2 suplentes membros do comité de empresa. A comisión estará presidida por un dos representantes da dirección con voto de calidade.
Artigo 33º.-Seguro de vida.
A empresa manterá o seguro colectivo de vida que ó seu cargo ten actualmente establecido para todo o persoal do cadro.
O capital asegurado será como mínimo o equivalente ó salario anual, tomando o nivel de 1º de xaneiro de cada ano.
As coberturas deste seguro serán:
-Morte natural: aboamento do capital asegurado.
-Morte por accidente: aboamento de 2 veces o capital asegurado.
-Gran invalidez: aboamento do capital asegurado.
-Incapacidade permanente absoluta: aboamento do capital asegurado.
-Incapacidade permanente total: aboamento do capital asegurado, adquiríndose no momento de causar baixa no cadro de persoal da empresa e do recoñecemento legal de tal situación.
As pólizas individualizadas e actualizadas seranlle entregadas ó persoal.
Artigo 34º.-Vehículos.
Todo o persoal de Gefco España,S.A. terá dereito ó financiamento de vehículos fabricados polas empresas Citroen Hispania, S.A. e Peugeot Talbot
España, S.A. nas mesmas condicións que estes teñan para os seus traballadores.
Así mesmo poderá optar pola compra de vehículos e repostos de Citroen Hispania, S.A. e Peugeot Talbot España, S.A. nas condicións especiais que ámbalas empresas teñan dispostas para o seu propio persoal.
Artigo 35º.-Economato.
O persoal de Gefco España,S.A. terá o mesmo dereito e nas mesmas condicións ó uso dos economatos que a empresa Citroen Hispania S.A. ten para o seu persoal.
Pola súa vez, a empresa concederalle ó persoal que o solicite un anticipo por un importe de 63.000 pesetas, a descontar nas sete pagas seguintes á súa concesión.
Artigo 36º.-Seguridade e hixiene no traballo.
De acordo coa la Lei de prevención de riscos laborais, créase o comité de seguridade e saúde composto por dous delegados de prevención elixidos entre os membros do comité de empresa e dous delegados nomeados pola dirección da empresa, o cal establecerá as súas propias normas de funcionamento.
TÍTULO VI
Acción sindical
Artigo 37º.-Utilización do crédito de horas polos membros do comité de empresa.
De conformidade co disposto no artigo 68 da Lei do Estatuto dos traballadores, cada un dos membros do comité de empresa disporá de 15 horas mensuais para o exercicio das súas funcións de representación.
As convocatorias por iniciativa da dirección non se imputan sobre o crédito das 15 horas.
Horario de traballo para 1996
Centro de traballo de Vigo
Xornada de quendas
Descanso
Traballo
efectivo
Quenda de mañá: de 6h a 14h
15 min.
7h.45.min.
Quenda de tarde: de 14h a 22h
15 min.
7h.45.min.
Quenda de noite: de 22h a 6h.5min.
20 min.
7h.45min.
Xornada de quenda central
De 7h.45min. a 16h.30min.
45 min.
8h
Outros.
A maioría do persoal observará o calendario adxunto e os horarios xerais antes citados. Para as excepcións estableceranse horarios e calendarios especiais en función das necesidades de cada centro.
Dentro da xornada anual establecida e derivado da diferente xornada diaria de traballo efectivo existente entre o persoal con horario a quendas e a quenda central, establécense as seguintes matizacións para a maioría do persoal:
Ó persoal a quendas non lle corresponderá traballar 5 días, que preferentemente se desfrutarán nas seguintes datas: 26 de xullo, 23 de decembro, 26 de decembro, 27 de decembro e 30 de decembro, a desfrutar individualmente, que se establecerán en cada caso de acordo coas necesidades do servicio.
Ó persoal a quenda central non lle corresponderá traballar 11 días, que preferentemente se desfrutarán nas seguintes datas: 26 de xullo, 13 de setembro, 18 de outubro, 15 de novembro, 23 de decembro, 26 de decembro, 27 de decembro, 30 de decembro e 3 días máis a desfrutar individualmente, que se establecerán en cada caso segundo as necesidades do servicio.
5788